ועדת העבודה, הרווחה והבריאות, כנסת 23, פרוטוקול מספר 77, 2020-10-20 11:00

טלי פלוסקוב: צהריים טובים לכולם.

טלי פלוסקוב: היום ה-20 באוקטובר 2020 השעה 11:08, אני פותחת את ישיבת ועדת העבודה הרווחה והבריאות.

טלי פלוסקוב: הדיון היום במסגרת ציון יום הוקרה למען משרתי ומשרתות המילואים בכנסת.

טלי פלוסקוב: הנושא שבחרו הוא פגיעה בגובה תמלוגי המילואים למשרתים הנמצאים בחל"ת.

טלי פלוסקוב: אני רוצה קודם כל להודות לחברי הכנסת שמלווים את היום בכנסת, הוא כל כך חשוב, ח"כ עוזי דיין, ח"כ ברביבאי, ח"כ מתן כהנא.

טלי פלוסקוב: כל חברי הכנסת שמלווים את היום הזה, בעיני זה אחד מהדיונים החשובים ביותר בבית הזה, כי אנחנו צריכים לדאוג לאנשים האלה.

טלי פלוסקוב: וכולם מעריכים, ומחבקים אותם, השאלה כמה אנחנו עושים למענם ואם יש לנו היום אפשרות לשנות משהו שבעיני, וקראתי את התקנות ואני יודעת מה הנושא עליו אתם מדברים, ואתן לכם עכשיו להציגו, מבחינתי עשינו את המשימה שלנו של היום.

אורנה ברביבאי: אני אציג אולי את הנושא.

טלי פלוסקוב: בבקשה ח"כ ברביבאי.

עוזי דיין: הנוכחים כאן יושבי הראש של השדולה.

עוזי דיין: יש פה אנשי המילואים שהם צריכים לדבר.

טלי פלוסקוב: חשוב לציין.

אורנה ברביבאי: נמצא פה גם קצין מילואים ראשי ואבי סייג - - - שמייצגים את אנשי המילואים.

טלי פלוסקוב: בבקשה.

טלי פלוסקוב: תתחילי.

אורנה ברביבאי: תודה רבה לך גבירתי, אני שמחה על ההזדמנות שדווקא ועדת העבודה בחרה לעסוק בנושא הזה, הגשתי את זה כהצעה לדיון מהיר יחד עם ח"כ כהנא והחיבור ליום הזה בעיני הוא מכפיל של ההצעה.

אורנה ברביבאי: אנחנו אומרים שעל פי החוק הקיים משרת מילואים מקבל תשלום על שירות בהתאם להכנסתו הקבועה בששת החודשים הקודמים לביצוע המילואים.

אורנה ברביבאי: כולנו ערים למצב במדינה, קורונה, אנשים לא עובדים, רבים וטובים באבטלה או בחופשה ללא תשלום, וחלק מהם כמובן מבצע שירות מילואים.

אורנה ברביבאי: כשהם מגיעים לבצע את שירות המילואים החישוב נעשה על פי מה שהם מקבלים בחל"ת - - -

טלי פלוסקוב: גם על החודשים שהם לא עבדו בפועל.

אורנה ברביבאי: בדיוק, בחצי השנה האחרונה, ולא על פי השכר האחרון שלהם.

אורנה ברביבאי: אנחנו באים ומבקשים להחריג את מי שמבצע שירות מילואים.

אורנה ברביבאי: פתחנו קודם בוועדת החינוך ואחר כך השקנו את השדולה, ועלה שם נתון שרק 1% מקרב האוכלוסייה בישראל מבצעת שירות מילואים פעיל, אנחנו אומרים שיכולה מדינה כמו ישראל להרשות לעצמה להחריג כלפי מי שמשרתות ומשרתים במילואים ולאפשר להם לקבל את הפיצוי או את התגמול לשירות הצבאי שלהם בהתאם לשכר שהם יקבלו, או בהתאם לחודש האחרון או בהתאם לממוצע של החודשים האחרונים, ובלבד שהם לא ייפגעו כתוצאה מזה שהם מבצעים שירות מילואים.

טלי פלוסקוב: הצעה מאוד מבורכת.

טלי פלוסקוב: תודה רבה ח"כ ברביבאי.

טלי פלוסקוב: בבקשה ח"כ כהנא.

מתן כהנא: ח"כ פלוסקוב, אני רוצה להודות לך על זה שוועדת העבודה והרווחה דנה בנושא החשוב הזה.

טלי פלוסקוב: אתה צריך להודות ליו"ר הוועדה.

טלי פלוסקוב: אני היום רק ממלאת מקום.

מתן כהנא: את פה.

מתן כהנא: אין המלאכה נגלית אלא על שם גומרה, ואת פה היום.

מתן כהנא: באמת נושא חשוב מאוד.

מתן כהנא: אני מקבל הרבה מאוד פניות מחברים שעושים מילואים שעכשיו הם בחל"ת כפוי ופתאום ערך יום מילואים שלהם שווה מעט מאוד כסף ביחס למה שהם היו מורגלים לקבל לפני כן.

מתן כהנא: אני חושב שאל מול הנתון הזה ששמענו היום מצה"ל שרק 1% מהאוכלוסייה משרת בשירות מילואים פעיל, 1%.

מתן כהנא: שירות מילואים פעיל, צריכים להבין, זה 20 יום בשלוש שנים.

מתן כהנא: אני מדבר איתך על אנשים שמשרתים 30-50 ימי מילואים בשנה שעכשיו הם בחל"ת כפוי ופתאום ערך יום המילואים שלהם ירד לכמעט כלום.

מתן כהנא: זאת ההזדמנות שלנו להוקיר את מאמץ רב השנים שלהם, בזה שהם מסכנים את החיים שלהם 50 ימים בשנה למען כולנו, ולא לזרוק אותם בעת הזו ולתת להם את ההוקרה הזו ולתת להם ערך יום מילואים בהתאם למה שהם הורגלו עד כה.

מתן כהנא: אני חושב שזה המינימום הנדרש כדי להעריך ולהוקיר את האנשים האלה.

מתן כהנא: אז שוב תודה רבה שאתם דנים בנושא.

טלי פלוסקוב: תודה רבה ויישר כח על הקמת השדולה.

טלי פלוסקוב: אני חושבת שכמו שאמרתי, הנושא הזה מאוד חשוב ונשמח גם להצטרף ולראות מה אפשר לקדם במסגרת השדולה.

טלי פלוסקוב: ח"כ עוזי דיין בבקשה.

עוזי דיין: שתי נקודות בקצרה.

עוזי דיין: אחד – אני חושב שמבקשים פחות מדי.

עוזי דיין: אני חושב שהם לא לוקחים בחשבון את המעסיקים שלהם.

עוזי דיין: מה שקורה בתקופה הזאת ובכלל, זה כבר שנים שאנשי מילואים הם בקונפליקט עם המעסיק שלהם.

עוזי דיין: זאת אומרת זה עולה למעסיק יותר.

עוזי דיין: לא מספיק לשפות את המעסיק, וצריך לחשוב על איזו שהיא תוספת של איזה שהוא בונוס שלמעסיק יהיה כדאי שיש לו אנשי מילואים והוא לא יראה בזה אסון, שיש לו איש מילואים, כתוצאה מזה הוא לוחץ את איש המילואים והוא לא תמיד בא, והוא אומר שיש לו בעיה עם המעסיק שלו וכולי.

עוזי דיין: זאת נקודה אחת.

עוזי דיין: נקודה שניה ואחרונה, כיוון שאנחנו בוועדת העבודה, היום קוראים למילואימניקים שלא בצדק ולא בצורך.

עוזי דיין: מה שקורה בתקופת הקורונה, כיוון שהצבא זה מסגרות נוחות לקרוא, אתה קורא לכל המסגרת, כולם מתייצבים, הם נורא זולים יחסית, בטח למי שקורא להם במקרה הזה, בעוד שצריך לשנות ולעשות ככה שאנשי מילואים ייקראו לתעסוקות קורונה רק בלית ברירה, לפעמים יש מקרים מהיום למחר, כל מיני דברים, ורק במקצוע שלהם.

עוזי דיין: ובשאר הדברים יתארגנו פשוט, יש היום המון אנשים שהם בחל"ת, יש אנשים לא עלינו מובטלים והם יכולים לעשות.

עוזי דיין: אין שום רבותא ליחידות צנחנים במילואים לחלק אוכל בבני ברק.

עוזי דיין: לא יודעים לעשות את זה יותר טוב מאף אחד אחר.

עוזי דיין: לפעמים אפילו פחות.

עוזי דיין: לכן צריך לראות את זה.

עוזי דיין: זה קשור לעוד דבר שלא קשור לוועדה כאן אלא לוועדת חוץ ובטחון ואני רק מזכיר אותו.

עוזי דיין: ועדת חוץ ובטחון לא אישרה השנה מה שעושים כל שנה, את גרף האימונים של המילואים.

עוזי דיין: ברגע שזה יהיה אז יהיה ברור שקוראים להם לכל מיני דברים שלא צריך ולעומת זה, כתוצאה מזה הם גם לא מתאמנים.

טלי פלוסקוב: תודה רבה ח"כ עוזי דיין.

טלי פלוסקוב: שמעתי היום שני ראיונות שלך ברדיו והרגשתי שאני גאה בך.

טלי פלוסקוב: אני יודעת כמה הובלת מצד אחד, ומצד שני כמה אתה מלווה את הנושא גם היום ואני מקווה מאוד שנביא בכל זאת בשורה לאנשים האלה.

טלי פלוסקוב: ח"כ אבוטבול בבקשה.

משה אבוטבול: ראשית יישר כח על היוזמה, ועל הובלת הנושא הזה.

משה אבוטבול: בלא ספק מדובר באנשים שמוסרים את עצמם כדי להגיע לעשות את שירות המילואים, זה לא מובן מאליו, מאוד קשה היום כשאתה לא נמצא בעיתות מלחמה אלא בעיתות שלום יחסי, לדרבן את האנשים האלה ולכן באמת אני חושב שחייבים לדאוג לכל התמלוגים שלהם שהם לא יפסידו בגלל זה שהם צריכים לשרת את המדינה, זה בא על חשבון הבית, על חשבון המשפחה, הילדים, ואני חושב שבאמת ראוי לתת כל פתרון כדי שהם יוכלו לקבל רווחה כלכלית בעניין הזה.

משה אבוטבול: אני תמיד אוהב לקשור בין דבר לדבר אבל הכאב שלי כלפי הנושא שאתם מעלים הוא כאב לא פחות מאשר גם לגבי אותם אלה מהמגזר החרדי, אלה שנמצאים בשירות האזרחי שלצערי משרד האוצר והמדינה לא השכילה לטפל גם בנושא שלהם וזה דבר חמור ביותר.

משה אבוטבול: כי אם מדברים וכל פעם פועלים ואומרים למה החרדים לא מתגייסים, ישנה קבוצה כזאת שיוצאת להתגייס, אני חושב שמן הראוי ומן הדין לטפל בנושא הזה.

משה אבוטבול: אתמול הייתה לי התכתבות מאוד חריפה עם אסף וסרצוק מהאוצר בנושא הזה וחייבים להבין, ברגע שאנחנו דורשים מאותם אנשים לשרת את המדינה בצורה הזאת וזה דבר מאוד חשוב לאותם אלה שנותנים את השירות, אי אפשר להשאירם מאחור כשמדובר בנושא הכלכלי שלהם כי הם צריכים להיות באמת עם ראש פנוי מבחינה כלכלית כדי לתת את התפוקה המקסימלית למען המדינה.

משה אבוטבול: לכן הנושא הזה חשוב מאוד, אנחנו כמובן תומכים בנושא ומאחלים לכם הצלחה.

משה אבוטבול: יש לנו היום דיון במליאה בנושא, כמובן שאומר דברים דומים בעניין.

משה אבוטבול: נאחל לכם בהצלחה.

טלי פלוסקוב: תודה רבה ח"כ אבוטבול.

טלי פלוסקוב: ח"כ אורלי פרומן תדבר בהמשך.

טלי פלוסקוב: אני אבקש מקצין מילואים ראשי תא"ל במיל.

טלי פלוסקוב: ארי סינגר בבקשה.

ארי סינגר: תודה.

ארי סינגר: קודם כל אני רוצה לתקן שני אי דיוקים שעלו.

ארי סינגר: - - -דיברה על 100,000 משרתי מילואים פעילים.

ארי סינגר: זה כ-140,000 משרתי מילואים פעילים.

ארי סינגר: משרת מילואים פעיל מוגדר בחוק כמי שעושה 20 ימי מילואים בשלוש שנים.

ארי סינגר: אם ניקח לדוגמה, רוב חיילי פיקוד העורף בגדודי חילוץ והצלה הם לא משרתי מילואים פעילים, לפחות עד השנה.

ארי סינגר: לכן תפקיד שהוא מאוד חשוב, חיוני, שלא נצטרך לראות עד כמה הם חיוניים בעזרת השם, אבל הם לא מגיעים לכמות הימים.

ארי סינגר: אז בהחלט זה הרבה יותר מ-100,000.

ארי סינגר: זה דיוק אחד שרציתי לדייק, דיוק שני – חיילי מילואים לא חילקו אוכל בבני ברק.

ארי סינגר: מי שחילק אוכל בבני ברק הם בעיקר חיילי מילואים סדירים.

ארי סינגר: אפשר להתווכח אם זה תפקידם או לא, אך לא זה המקום.

ארי סינגר: המקצוע של הצבא הוא בסוף להגן על המדינה ולהציל חיים.

ארי סינגר: במחשבה הצבאית המודרנית יש את המלחמות הקלאסיות אבל יש גם מה שקוראים באנגלית military operation- - - חוסן אזרחי.

ארי סינגר: בזמן של משבר וחוסר ודאות בהחלט יש מקום לצבא שהוא יכול להביא את הדיסציפלינות שלו, וכפי שאמרתי לא מעט פעמים החכמה של הצבא הוא לסייע לאזרחים לסייע לעצמם, ושוב, זה לא המקום לפרט על התפיסה של הצבא בנושא הקורונה.

ארי סינגר: אני רוצה להגיע לעיקרי דבריי.

ארי סינגר: היה צדק בלכנס את ועדת העבודה והרווחה גם בלי קשר לקורונה.

ארי סינגר: על שיפורים ותיקונים שצריכים להיעשות, על איך מתגמלים אנשי מילואים.

ארי סינגר: בעקבות שינויים בחברה הישראלית ובזמן שעבר מ-2008, ואמנה רק כמה מהם, אם זה נושא של גוררי שכר, נושא של התיישנות של 30-10, אם זה תגמול מזערי ואם זה משפרי שכר.

ארי סינגר: היום זה - - - גם בלי כל קשר לקורונה.

ארי סינגר: מתווסף לזה הנושא של הקורונה, וזה נכון, יש חיילים שיצאו לחל"ת ונפגעו ואת זה צריכים לתקן.

ארי סינגר: זה לא רק שכירים, זה גם עצמאים.

ארי סינגר: בסל הקיים צריכים לחלק את זה אחרת כדי לפצות, דווקא השכירים הם במצב יחסית טוב יותר כי בחל"ת הם מקבלים 70% מהשכר שלהם, זה חל רק על מי שגייסו אותו פעם ראשונה אחרי חצי שנה, כלומר זה אמצע יוני, סוף יוני, כמובן מי שהתגייס ועושה תקופת מילואים ארוכה הוא גורר שכר מהשכר הגבוה, אבל בוודאי שצריכים להכנס ולעשות את האיזונים המתאימים בהינתן הסל הקיים.

ארי סינגר: זה פחות או יותר הכיוון ולכן העיסוק בזה הוא עיסוק מבורך.

ארי סינגר: שוב, להוקיר את המעטים שעושים יותר.

טלי פלוסקוב: תודה רבה אדוני.

טלי פלוסקוב: יו"ר העמותה למען משרתי המילואים אבי סייג בבקשה.

אבי סייג: תודה רבה שקיימתם את הדיון הזה היום, דיון חשוב.

אבי סייג: אני לא אכנס לחשיבות כי אין לנו זמן, אנחנו חייבים לרוץ לעוד ועדה.

אבי סייג: אני איש מילואים המון שנים ואני הייתי חבר מועצה בביטוח הלאומי שמונה שנים עד עכשיו, עכשיו אני כנראה אהיה בוועדת מילואים.

אבי סייג: אנחנו העלינו את הבעיה הזאת מיד כשהתחלנו עם הקורונה, אבל לא הייתה בעיה כי ניתן היה לגרור את המשכורות הקודמות.

אבי סייג: אחרי שלושה חודשים אתה רשאי לבחור שלושה חודשים גבוהים מבין ששת החודשים האחרונים, אבל לאט לאט התקדמנו ואין לנו מה לגרור, ואנשים שקיבלו 10,000 שקל היום נאלצים לקבל שכר מזערי למשרת מילואים הוא קרוב ל-6,000 שקל.

אבי סייג: אנחנו שינינו אבל לא שינינו מספיק, נשנה את זה הלאה.

אבי סייג: מה שאנחנו מבקשים, מדובר בשינוי חקיקה, יושב פה בן חיים מרקי מהביטוח הלאומי שאחראי על התחום של המילואים, מדובר בחקיקה, הוא כנראה יתייחס לזה.

אבי סייג: אני רוצה להעלות עוד נושא, הנושא של עצמאים במילואים.

אבי סייג: עצמאי שהוציא את עצמו לחל"ת, הפסיק לשלם מקדמות ואז הוא מקבל 0, זה 6,000 שקלים.

אבי סייג: אנחנו דרשנו דרך מנכ"ל הביטוח הלאומי, מנכ"לית האוצר בזמנו ומנכ"ל משרד הבטחון שישלמו להם לפי המקדמות של שנה קודמת, ואני מקווה שהדבר הזה ייסגר גם שם.

אבי סייג: אני מנצל במה זו כי זה יום המילואים, אנחנו רוצים לעשות עוד כמה דברים במסגרת הביטוח הלאומי.

אבי סייג: יש כאן תופעה שגוררים שכר עד בלי סוף, אז להגביל את זה לשנתיים, לעשות חוקים של התיישנות בביטוח הלאומי, אנחנו מקבלים שם תביעות מלפני 20 שנה, להגביל את זה לשבע שנים.

אבי סייג: אנחנו רוצים להפחית את המס על התגמול שהחייל מקבל, יש שני סוגים של תגמול, תגמול מיוחד ותגמול נוסף.

אבי סייג: את המיוחד פטרנו ממס, הנוסף הוא במס.

אבי סייג: התגמול הנוסף הוא בערך בין 300-360 מיליון שקל לשנה.

אבי סייג: לא נדבר עכשיו על מה קורה איתו, אבל המיסוי עליו הוא 25%, כאשר רוב חיילי המילואים שמבצעים מילואים לא מגיעים ל-10%.

אבי סייג: הסטודנטים.

אבי סייג: אז אין טעם.

אבי סייג: ביקשנו למסות אותנו ב-10% בדבר הזה.

אבי סייג: יש עוד הערות, קוראים לנו פחות למילואים, עד הקורונה, אבל הרבה חיילי מילואים לא נקראים למילואים לאימונים אז הם נפגעים במשרת מילואים פעיל שלהם ואלה דברים שצריך לתקן.

אבי סייג: תודה רבה לכם.

טלי פלוסקוב: תודה רבה.

טלי פלוסקוב: כל מה שקשור למיסוי וכן הלאה אתם חייבים להעלות בדיון בוועדת כספים, כי אני חושבת שאתה אומר דברי טעם וצריך באמת לעשות את זה.

אורלי פרומן: טלי את ההבחנה בין שכירים ועצמאים כדאי ש- - -

טלי פלוסקוב: בטח.

טלי פלוסקוב: נשמע עכשיו את הביטוח הלאומי.

טלי פלוסקוב: אני מקווה שכן נשמע התייחסות.

אורנה ברביבאי: אני מציעה שתתני לדביר אינדיק שגם מייצג את אנשי המילואים, ואז נשמע הביטוח הלאומי.

טלי פלוסקוב: אין בעיה.

דביר אינדיק: אני יו"ר עמותת צו 8, אנחנו האחוז האחד.

דביר אינדיק: אנחנו כולנו משרתי מילואים פעילים כיום, אני כרגע בשירות מילואים פעיל בגלל הקורונה.

דביר אינדיק: אני רק אחדד נקודה אחת, אתם קשורים לדיני עבודה, אז אני רוצה לספר את המקרה הקצר של שי שמש, מורה בבית ספר אורט שפורט כשהטיעון שהמנהלת אמרה לו 'בגלל שאתה עושה יותר מילואים'.

דביר אינדיק: זה סופר בתקשורת, בערוץ 12, ערוץ 13, אני יכול להעביר לכם לינקים.

דביר אינדיק: בסופו של דבר בגלל הלחץ התקשורתי הוא הוחזר, אבל הוא הוחזר לסביבה עוינת שאילצה אותו להתפטר, והמקרה הזה מראה לנו כמה שהאכיפה מאוד קלושה.

דביר אינדיק: אנחנו חושבים ש-30 יום מעת שירות מילואים, הרי החוק אומר היום שעד 30 יום אחרי שירות מילואים אי אפשר לפטר את העובד, אנחנו רוצים להרחיב את זה כמה שיותר.

דביר אינדיק: זה המצב כרגע, שהמעסיקים מרשים לעצמם להגיד שזה הטיעון.

דביר אינדיק: ברוב המקרים שאנחנו נתקלים בהם אלה מקרים שמסווים את הטיעון.

דביר אינדיק: זה מקרה ספציפי שבו המנהלת לא התביישה להגיד 'בגלל שאתה בגלל הקורונה עושה הרבה מילואים, אני נאלצת לפטר אותך ולמצוא מחליף'.

דביר אינדיק: אנחנו פשוט כל כך מעט, שהמעסיקים מעדיפים לקבל מישהו שלא עושה מילואים.

דביר אינדיק: מבחינת

דביר אינדיק: כם כמשרד העבודה לדאוג גם לאכיפה וגם לשינוי החוק שלא יהיה ניתן לפטר מילואימניק לתקופה יותר ארוכה מ-30 ימים.

דביר אינדיק: תודה.

טלי פלוסקוב: תודה.

אבי סייג: ברשותך, אנחנו שינינו את חוק החזרת חיילים משוחררים לעבודה בשנת 2003 והתעקשנו לא להאריך את זה מ-30 יום.

אבי סייג: אני דרך אגב מעסיק 300 עובדים בחברה הפרטית שלי.

אבי סייג: כמה שנקשה על המעסיקים הם לא יקבלו אותנו מראש לעבודה.

אבי סייג: אז בואו נשמור על המצב העדין הזה, גם כך זה לא קל.

אבי סייג: אני חושב שהעניין - - -

טלי פלוסקוב: אני קוראת לזה קריאה למצפון.

אבי סייג: מה שקורה בנוף הגליל, פשוט למדתי שם כילד, בנצרת עלית, העניין של המורה לא בא בגלל ה-30 יום.

אבי סייג: אז בואו נשמור על הדבר הזה, אנחנו חייבים גם לשמור על המעסיקים, לא כי אני מעסיק.

אבי סייג: חייבים לשמור על המעסיקים ושלא יזרקו אותנו בקורות החיים שלנו.

אבי סייג: אז פה אני - - -

דביר אינדיק: הדרך לשמר את המעסיקים זה להגדיל את התקבול של הביטוח הלאומי מ-100% כיום ל-200%.

דביר אינדיק: זה כבר קרה אצל עצמאים ל-125%, הכיוון צריך להיות 200% ואז מעסיקים ירדפו אחרי אנשי מילואים ולא יהדפו אותם.

טלי פלוסקוב: תודה.

טלי פלוסקוב: אני רוצה להסתכל בעיניים של אותה מנהלת אורט שפיטרה את המורה הזה.

טלי פלוסקוב: אני פשוט לא מבינה - - -

משה אבוטבול: זו עבירה על החוק לדעתי.

טלי פלוסקוב: אז הם אומרים שלא, בגלל זה - - -

דביר אינדיק: החזירו אותו אבל החזירו אותה לסביבה כל כך עוינת שהוא אולץ להתפטר.

משה אבוטבול: סליחה, אין חקיקה בנושא?

טלי פלוסקוב: יש 30 יום.

דביר אינדיק: 30 יום.

דביר אינדיק: ובגלל הלחץ התקשורתי הוא הוחזר אבל הוא הוחזר לסביבה כל כך עוינת שלא הייתה לו ברירה אז הוא התפטר לבד.

אבי סייג: אסור לפטר לא רק במסגרת 30 יום.

אבי סייג: אסור לפטר בגלל מילואים.

טלי פלוסקוב: חד משמעית.

דביר אינדיק: אנחנו מדינת ישראבלוף אז מוצאים פתרונות אחרים.

דביר אינדיק: אומרים 'אתה לא עושה מספיק, אתה עושה פחות', מוצאים סיבות אחרות.

דביר אינדיק: אבל אם היית נותן 200% תגמול המעסיק היה מקבל גם פיצוי ולא רק שיפוי כמו היום.

דביר אינדיק: הרי היום מעסיק נאלץ לממן את הפנסיה ואת קרנות ההשתלמות שאת זה המדינה לא מחזירה בכלל.

דביר אינדיק: גם אני מעסיק עובדים, למה שארצה להעסיק אנשי מילואים?

דביר אינדיק: אינהרנטית לפי החוק הקיים אני צריך להפסיד כל יום.

דביר אינדיק: אז צריך גם מצד שני לתגמל יותר את המעסיקים ואת העצמאים, ומצד שני לאכוף יותר בנוקשות את כל הפיטורים שנוגעים לסיבת מילואים.

עוזי דיין: כן אבל בעיקר הכלכלי, כי ברגע שאתה יוצר מתח בין העובד למעביד, העובד יסבול בסופו של דבר.

עוזי דיין: אז זה לא על מילואים, זה 'למה איחרת', אין לזה סוף.

טלי פלוסקוב: צריך למצוא את האיזון.

טלי פלוסקוב: הנושא כאן די רגיש, צריך באמת - - - אבל אני מנצלת את הבמה הזאת ופונה לכל המעסיקים, תחשבו מה אתם עושים.

טלי פלוסקוב: איך אפשר לפטר אדם שמשקיע מזמנו לטובת בטחון המדינה, לטובת חיי אדם, לטובת כל אחד ואחד מאתנו.

טלי פלוסקוב: זה לא נתפס.

טלי פלוסקוב: תודה אדוני.

טלי פלוסקוב: אנחנו עוברים לביטוח הלאומי.

טלי פלוסקוב: נמצא איתנו מנהל תחום מילואים מרקי בן חיים.

טלי פלוסקוב: בבקשה אדוני.

מרקי בן חיים: אני רוצה להקדים ולומר שאני תמיד שמח להשתתף ביום הזה, זו לא הפעם הראשונה.

מרקי בן חיים: אני חושב שתשומת הלב ביום הזה מגיעה לחיילי המילואים בהחלט.

מרקי בן חיים: אני אעשה סדר, אומר מה עשינו ומה אנחנו מתכוונים לעשות ואז אני מקווה שזה יתן פתרון הולם למה שעלה כאן.

מרקי בן חיים: אתחיל עם העצמאים.

מרקי בן חיים: כשזיהינו את הירידה הצפויה בהכנסות של העצמאים אנחנו מיד חשבנו על רעיון לשלם לפי הכנסות של 2019 שהן גבוהות, הרעיון התגלגל, המנכ"ל שלנו שלח מכתב למנכ"לי האוצר והבטחון, קיבלנו תשובה חיובית ממנכ"ל משרד הבטחון, באוצר זה נמצא כרגע בבדיקות מכיוון שהם ביקשו את העלות, שלחנו להם את העלות ואנחנו אמורים לקבל תשובה, נקווה לתשובה חיובית ואז נוכל לגלגל את הרעיון הזה, נוכל לשלם רטרואקטיבית לכל שנת 2020.

מרקי בן חיים: יש פה שני יתרונות: אחד – אנחנו משלמים לפי הכנסות גבוהות.

מרקי בן חיים: שניים – התשלום יהיה מקובע מכיוון שכבר זה יהיה עם שומה סופית של 2019.

מרקי בן חיים: אז זה לגבי העצמאים.

מרקי בן חיים: לגבי השכירים אנחנו מיד כשהקורונה פרצה הנחינו את כל העובדים כדי להקל גם על המשרתים וגם על המעסיקים, לשלם בתביעה אישית לכל השכירים שיצאו לחל"ת, כי עד אז, חודשיים ראשונים זה היה אמור להיעשות דרך המעסיק, החלטנו להקל עליהם וכמו שאמר פה קודם אבי סייג, שילמנו לפי חוק שמיטיב לשלם לפי שלושה חודשים גבוהים מתוך השישה האחרונים.

אורלי פרומן: אבל אם כל השישה היו בחל"ת?

מרקי בן חיים: אין בעיה, הוא תמיד יקבל לפי השלושה הגבוהים מתוך השישה.

אורלי פרומן: אבל בשישה חודשים הוא היה בחל"ת.

מרקי בן חיים: אני ממשיך, עוד לא סיימתי.

מרקי בן חיים: עד יולי, אוגוסט, ספטמבר המצב סביר, הוא קיבל לפי הכנסות מהעבודה.

מרקי בן חיים: כרגע אנחנו בבעיה, לא חשבנו שזה יתארך, ואנחנו יושבים גם עם - - - וגם עם ראש אכ"א מילואים ומנסים למצוא פתרון טוב ומהיר.

טלי פלוסקוב: אנחנו צריכים פשוט לשנות ל-12 חודשים.

טלי פלוסקוב: זה הכל.

מרקי בן חיים: זה לא כזה קל.

מרקי בן חיים: זה לא בלתי אפשרי אבל זה לשנות את - - -, אני רק רוצה לציין כמה עובדות שאולי אתם לא יודעים, למרות שאמרו אותם אני אחדד.

מרקי בן חיים: 1.

מרקי בן חיים: יש הרבה חיילי מילואים שיצאו לתקופות של עשרות ימים בקורונה והחישוב שלהם הוא לפי היום הראשון כך שגם אם הם נגררים לחודש אוגוסט, ספטמבר, אוקטובר, זה לא משנה, ההכנסות יהיו לפי יום השירות.

מרקי בן חיים: דבר שני, יש המון גוררי שכר, והם מקבלים לפי הכנסות גבוהות של שנים קודם.

מרקי בן חיים: דבר שלישי, מי שמרוויח מתחת למינימום, תמיד מקבל עם השלמה למינימום של תגמול מילואים.

מרקי בן חיים: דבר אחרון שלא פחות חשוב, בכל מקרה מי שיוצא לחל"ת ומשרת במילואים מעבר לשישה חודשים יקבל לפי גובה דמי אבטלה ליום שזה 70% מהשכר.

מרקי בן חיים: זאת אומרת שאם נעשה שליפה ונבחן את עומק הפגיעה, נוכל לתת מענה יותר מסודר, יותר מהיר, וזה מה שאנחנו עושים עכשיו.

מרקי בן חיים: זה הפתרון.

טלי פלוסקוב: אני חושבת שהפתרון שהצעתי יהיה יותר מוצדק, נקרא לזה כך, שאם אתה לוקח שלושה חודשים מתוך חצי שנה, ובגלל הקורונה, כהוראת שעה, משהו חריג בתקופה הזאת, במקום שישה חודשים לרשום 12 חודשים, ואז אתה לוקח תקופה יותר ארוכה כשאנשים עוד עבדו, עוד לפני הקורונה.

טלי פלוסקוב: אם תצליחו לשנות את זה פתרנו את הבעיה.

מרקי בן חיים: נכון.

מרקי בן חיים: מדובר פה בשינוי זמני והשינוי הזה הוא עמוק ומשנה את כל מערכת המילואים כולל - - -

טלי פלוסקוב: גם אם זה זמני?

מרקי בן חיים: גם אם זה זמני כי אני משנה את המערכת, אני לא יכול לבנות מערכת אחרת.

מרקי בן חיים: הרי אנחנו מקבלים תביעות דרך המעסיקים ממוכנות, וזה אומר שהם צריכים לשנות אצלם את הקבצים ואחרי זה אני צריך לבדוק מול כל לשכת שירות דבר כזה - - -

טלי פלוסקוב: אני לא אוהבת את התשובות האלה.

טלי פלוסקוב: בירוקרטיה היא מעל ההחלטה?

מרקי בן חיים: זה לא בירוקרטיה, המעסיקים יצטרכו לשנות את אופי - - -

טלי פלוסקוב: שישנו.

מרקי בן חיים: זה ייקח חודשים רבים.

מרקי בן חיים: אני מגלה לכם סוד, הבג"צ האחרון של דמי הבידוד, מכיוון שהוא דומה לתגמולי המילואים של המעסיקים, הטילו את זה עלינו וזו עבודה שאם היא אמורה להתבצע במיידי, היא תיקח לנו לפחות חודשיים עבודה, רק עליה.

מרקי בן חיים: אנחנו צריכים עוד כוח עבודה כדי לטפל בשאר הדברים.

עוזי דיין: כמה כסף זה בערך?

מרקי בן חיים: אנחנו לא עשינו עדיין - - -

עוזי דיין: במקרו.

עוזי דיין: הערכה.

מרקי בן חיים: לא עשינו שליפה, מכיוון שזה משהו שצץ בחודשיים האחרונים, והיו החגים באמצע.

מרקי בן חיים: אבל זה בממוצע 30%-50% מהשכר, אולי הקמנ"ר יכול להגיד לנו כמה משרתי מילואים בחל"ת משרתים כעת?

מרקי בן חיים: אי אפשר לדעת.

מרקי בן חיים: אנחנו נוציא שליפה ונבדוק.

מרקי בן חיים: הבעיה היא לא התקציב לדעתי, הבעיה היא הפתרון.

מרקי בן חיים: אני חושב שהפתרון הכי נכון יהיה שאחרי שנוציא את כל האמדנים נוכל לבודד ולשלם להם.

טלי פלוסקוב: אבל אתה מסכים עם עצם העובדה שצריך לשנות.

טלי פלוסקוב: זה מה שחשוב.

מרקי בן חיים: ודאי.

מרקי בן חיים: ודאי.

מרקי בן חיים: זה ייעשה.

טלי פלוסקוב: אני יודעת שכשביטוח לאומי מקבל החלטה הוא יודע להוביל אותה.

אורנה ברביבאי: אני רק רוצה להגיד שלמרכיב הזמן יש משמעות.

אורנה ברביבאי: בגלל המצב הכלכלי המאוד קשה היום בחברה הישראלית, זה לא משהו שנוכל להגיד 'נגיע אליו בהמשך'.

אורנה ברביבאי: אני רוצה לקוות שאתם מבינים, אני רואה לפי מה שאתם עושים, שאתם מבינים את החשיבות של האצה ביצירת המנגנון הזה - - -

ארי סינגר: חשוב לציין שרוב החיילים מפיקוד העורף שגייסנו אותם, לא גייסנו בכפייה.

ארי סינגר: כלומר אם יחידה תצטרך להעמיד 20 חיילים לבית מלון, המפקד יכול לבחור את מי הוא לוקח.

ארי סינגר: מן הסתם מי שיוצא קופץ על המציאה, אלה דווקא חיילי מילואים שלא מועסקים.

ארי סינגר: אותו דבר מפקדת אלון בפיקוד העורף.

ארי סינגר: כלומר יש גם הזדמנויות - - -

אורנה ברביבאי: אנחנו מדברים על הפערים.

ארי סינגר: כן.

ארי סינגר: אבל כמו שאמר מרקי, מי שבעשרות ימי מילואים גורר את השכר הגבוה שהיה לו, וצריך לתקן במקומות שיש - - -

אורנה ברביבאי: בסדר, אם צריך לתקן אז לתקן.

טלי פלוסקוב: תודה.

טלי פלוסקוב: בבקשה אבי.

אבי סייג: אני רוצה להבהיר כאן לוועדה שהביטוח הלאומי עושה כיום מעל ומעבר.

אבי סייג: הטילו עליו את התיק הזה, אבל גם תיקים אחרים, בפי כמה מהיכולת שלו.

אבי סייג: זאת לא הנקודה.

אבי סייג: הנקודה מה שפה אמרו, הבירוקרטיה.

אבי סייג: הכסף הוא של הצבא בכלל.

אבי סייג: הביטוח הלאומי הוא בסך הכל צינור.

אבי סייג: הצבא צריך לקחת אחריות על זה, ואם הצבא מחליט שהוא משלם, מחר בבוקר מקבלים את הכסף.

אבי סייג: כל מה שאנחנו עושים פה זה שטויות, והצבא צריך להבין שהוא לוקח חיילי מילואים והוא לא מתייחס אליהם כמו שצריך.

אבי סייג: זה הכל.

אבי סייג: שתבינו, הביטוח הלאומי הוא רק הכלי שמסדר את זה ואפשר להעביר את זה כהצעת חוק ממשלתית ולא פה - - - זה יעקוף קריאה אחת.

טלי פלוסקוב: לביטוח הלאומי יש כלים להעביר כאן הצעות חוק בצורה מאוד מהירה ואנחנו נבקש מהם את ההירתמות לנושא.

טלי פלוסקוב: היה לי חשוב לשמוע מנציג הביטוח הלאומי שהוא מסכים עם עמדתכם וכולנו באותו ראש.

טלי פלוסקוב: יש עוד חברי כנסת שרוצים לדבר או לשאול?

אורלי פרומן: אני פשוט רוצה לנצל שוב את ההזדמנות הזאת להודות לכל מערך אנשי המילואים, כפי שאמרתי עוד בבוקר זה לא מובן מאליו.

אורלי פרומן: בסופו של דבר זה החוסן האזרחי שלנו ואנחנו סומכים עליהם, אז בוודאי המדינה צריכה לשחרר כל תהליך בירוקרטי כדי להיטיב ולתת להם כל מה שהם זכאים לו, אם זו החלטה של הצבא אם זו החלטה שצריך להעביר בחקיקה.

אורלי פרומן: חברים, אלו האנשים שמחזיקים אותנו ואנחנו סומכים עליהם בשעות מבחן.

אורלי פרומן: אז תודה רבה שוב.

טלי פלוסקוב: תודה.

טלי פלוסקוב: אני מסכמת את הדיון.

טלי פלוסקוב: קודם כל תודה לאלה שמובילים את היום, ח"כ ברביבאי, ח"כ כהנא וח"כ עוזי דיין שאני יודעת שהוא גם שותף בהמון נושאים הקשורים לאנשי מילואים.

טלי פלוסקוב: אני רוצה לומר תודה לאנשים האלה.

טלי פלוסקוב: אלמלא הייתם במקומות שבהם אנחנו צריכים את הגיבוי שלכם למדינה שלנו היה לנו הרבה יותר קשה בתקופה הזאת ובכלל.

טלי פלוסקוב: אני מבינה שאנחנו מדברים על 140,000 אנשים שהם משרתים פעילים, ואלה האנשים שמגנים על המדינה שלנו ועל החיים שלנו.

טלי פלוסקוב: לכן אנחנו חייבים להם.

טלי פלוסקוב: אני חושבת שאנחנו צריכים להוציא מכאן בקשה למשרדים הממשלתיים, לביטוח הלאומי קודם כל.

טלי פלוסקוב: אני לא חושבת שבצבא תהיה אי הסכמה.

טלי פלוסקוב: הבעיה היא איך אנחנו בונים את המנגנון הזה מהר, כי האנשים האלה זקוקים לכסף היום.

טלי פלוסקוב: אתה חושב שזה צריך שינוי חקיקה או שאפשר לקבל את זה בצורה אחרת?

מרקי בן חיים: אנחנו חושבים שזה צריך חקיקה.

מרקי בן חיים: שלושה חודשים מתוך שישה זה חוק.

טלי פלוסקוב: אם זה חוק אז צריך לעשות שינוי של החוק הזה.

טלי פלוסקוב: אנחנו נבקש דווקא שהמדינה תוביל את זה כי התהליך שלכם הרבה יותר קצר מאשר שלנו.

טלי פלוסקוב: הצעות חוק ממשלתיות אנחנו יכולים להריץ בתוך שבועיים.

טלי פלוסקוב: לפעמים גם שבוע.

טלי פלוסקוב: אבקש מנציג הביטוח הלאומי לדווח לוועדה על ההתקדמות בנושא ואעדכן את חברי הכנסת שנכחו בדיון.

טלי פלוסקוב: תודה לכם.

טלי פלוסקוב: הישיבה נעולה.